מלמלה

בד מלמלה

מַלְמָלָה היא אריג עדין, דק ושקוף המשמש לתפירת שמלות, לבנים, וילונות ומוצרי טקסטיל עדינים. (בלועזית: Sheer Fabrik).

מלמלה נוצרת מסוגי הבדים הבאים: בטיסט, מוסלין, שיפון. 

השם מלמלה נלקח מהתלמוד הבבלי.

מלמלה מבד פשתן נקראת סינדון.

== היסטוריה ומקור ==
ציור משנת 1789, שבו מופיעה אישה הודית הלובשת בגד מלמלה

בשנת 1289 סיפר מרקו פולו בספרו "מסעות" שמקורה של המלמלה בעיר מוסול שבעיראק. ממנה נלקח גם שם הבד באנגלית(Muslin). הנוסע הפורטוגלי דוארט ברבוסה תיאר את המלמלה הבנגלית בתחילת המאה ה-16. 

כיום מיוצרים סוגים שונים של מלמלה במקומות רבים בעולם. העיר דאקה בבנגל, (כיום בנגלדש), נחשבת למקור המלמלה.

המלמלה הובאה לאירופה מהודו במאה ה-17. מאוחר יותר, ייצרו מלמלה גם בסקוטלנד ואנגליה. בתחילה המלמלה נארגה בעבודת יד דבר שלקח זמן רב וגרם לה להיות יקרה במיוחד.

במאה ה-18 הפכה המלמלה לפופולרית מאוד בצרפת. ממנה התפשטה לארצות רבות בעולם המערבי.

== שימושים ==
למלמלה יש שימושים שונים במגוון תחומים:

=== תפירה ויצירת ביטנה ===
ציור של אישה בשמלת מלמלה

כאמור, המלמלה משמשת לתפירת שמלות. בנוסף, תופרים משתמשים פעמים רבות במלמלה כ"בד טיוטה", כדי למנוע טעויות על בד יקר יותר. כמו כן משתמשים בה כבטנה (שכבת בד המצפה את פני הבגד) לשמיכות. ניתן למצוא אותה בגדלים שונים באגף השמיכות בחנויות.

=== קולינריה (בישול) ===
למלמלה שימושים שונים בקולינריה. למשל, המלמלה יכולה לשמש ככלי לסינון נוזלים בעת הכנת קווה פיג'יאני מסורתי. היא משמשת גם להפרדה בין הדבש והשעווה בעת רדיית הדבש. שימוש נוסף של מלמלה בקולינריה הוא סינון של יינות בעת המזיגה לקנקנים או בקבוקים.

המלמלה יכולה לשמש גם להפרדת נוזלים ממחית. לדוגמה: בהכנת מיץ תפוחים מכניסים את מחית-התפוחים לשקית העשויה מלמלה על מנת שהנוזלים יטפטפו לכלי. שימוש נוסף הוא מיצוק מזון המכיל נוזלים. למשל: בהכנת גבינה ביתית, שמים את הגבינה בשקית מלמלה ומוחצים בין שתי לבנים כדי להיפטר מהנוזלים שעדיין נשארו בגבינה. בנוסף, מלמלה היא הבד שעוטף את הבארברק - עוגת פירות מסורתית שאוכלים בליל כל הקדושים באירלנד.

=== תיאטרון וצילום ===
לרוב, משמשת מלמלה בתור בד הרקע בתיאטרון. הבד יכול להיות שקוף או צבוע, בזכות זה הוא נותן את האווירה הנכונה לסצנה המסוימת. משום שהבד נצבע בצורה טובה למדי, מרבים להשתמש בו לסצנות לילה. כשהוא מתייבש, הוא מקבל צורה גלית ומחזיר את האור מהמשטח ומדמה אותו לשמי הלילה. אחת הטכניקות הנפוצות לטיפול ולצביעת משטחים רכים מסתמכת על תכונת המלמלה להתכווץ אחרי טיפול בתרסיס-צבע.

בצילום משתמשים במלמלה למסכים כחולים או ירוקים זולים צבועים מראש או עם צבע לטקס (מדוללים במים).

כמו כן, משתמשים במלמלה לרקעים של דיוקנים פורמליים. הרקעים האלו בדרך כלל מצוירים בתבנית מופשטת.

בראשית תקופת הסרט האילם ועד שנות העשרה המאוחרות של המאה ה-20, לא הייתה לאולפני הקולנוע התאורה הדרושה כדי להאיר את הסצנות אשר אמורות היו להתרחש בתוך מבנה. לכן, צולמו רוב הסצנות האלו מחוץ לאולפן, ומעל התפאורה תלו בד מלמלה גדול לפיזור האור.

=== רפואה ===
בד גאזה לשימוש רפואי עבור חבישות
במסכת גאזה למניעת התפשטות של מחלות]]
מסכת גאזה מתקופת [[מגפת הקורונה]]

גאזה ממלמלה שמשה בתור תחבושת בערכת העזרה הראשונה של החיילים האיטלקים בזמן מלחמת העולם הראשונה. כיום מנתחים בגאזה בנוירוכירורגיה כדי לעטוף מפרצת שבשל גודלה או צורתה אי אפשר לנתח אותה או כדי להגן על כלי דם תוך-גולגולתיים שנמצאים בסיכון לדימום. הגאזה מחזקת את העורק ומסייעת במניעת קרע בתוכו. 

=== תעופה מוקדמת ===
בשנת 1903 השתמשו האחים רייט במלמלה ככיסוי קל וחזק עבור הדאונים שלהם, וכציפוי לכנפי המטוס רייט פלייר (המטוס הכבד הראשון) ולמשטחי הבקרה שלו.

לכבוד חגיגות המאה לטיסתם של האחים רייט הועברה המלמלה מהרייט פלייר המקורי לצאצאיהם. מהמטוס המקורי נשלפה פיסת בד המלמלה כדי להשתמש בה בשחזור המטוס, אך לאחר שנבדקה נמצאה בלתי מתאימה. המשימה של שחזור הבד הוטלה על שלוש חברות שונות - אחת לייצור החוטים, אחת לאריגה עצמה ואחת לגימורים.

=== לק ===
יש המשתמשים בבד מלמלה לציפוי הכרית עליה מניחים את הידיים בזמן צביעת לק על הציפורניים.

==קישורים חיצוניים==

* [https://www.bbc.com/future/article/20210316-the-legendary-fabric-that-no-one-knows-how-to-make The legendary fabric that no one knows how to make] - מאתר ה-BBC
* 

== הערות שוליים ==

קטגוריה:בדים
קטגוריה:ביגוד
קטגוריה:מוסול